GRADIVO ZA NOVINARJE

Ljubljana, 29. 1. 2024

PR-ZZZS-1/2024

**ZZZS v letu 2023 zagotavljal nemoteno financiranje pravic iz obveznega zdravstvenega zavarovanja, vendar s primanjkljajem prihodkov nad odhodki, ki pa ga je pokril z lastnimi viri**

1. **Ocena finančnega poslovanja ZZZS v letu 2023**

Spremenjene razmere poslovanja tekom leta 2023 so ponovno – kot že vrsto zadnjih let - odstopale od izhodišč, na katerih je temeljil Finančni načrt ZZZS za leto 2023, sprejet na Skupščini ZZZS decembra 2022. Te so predvsem posledica spremenjenih globalnih makroekonomskih izhodišč za leto 2023, učinkov Aneksa št. 1 k Splošnemu dogovoru za leto 2022, večjih finančnih učinkov ukrepov na področju plač in drugih stroškov dela v zdravstveni dejavnosti, večjih učinkov izvajanja Zakona o nujnih ukrepih za zagotovitev stabilnosti zdravstvenega sistema in Zakona o nujnih ukrepih za zajezitev širjenja in blaženja posledic nalezljive bolezni COVID-19 na področju zdravstva iz naslova zdravstvenih storitev nad rednim obsegom programa zdravstvene dejavnosti v letu 2023, učinkov vladne Uredbe o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2023, ter zamika izvajanja nalog ZZZS za vzpostavitev pogojev za uvedbo dolgotrajne oskrbe v leto 2024.

Navedene spremembe so vplivale na povečanje načrtovanih prihodkov za 100 milijonov evrov in povečanje odhodkov za 104,9 milijona evrov v rebalansu finančnega načrta za leto 2023, ki ga je Skupščina ZZZS potrdila 21. 11. 2023, nanj pa je Vlada RS dala soglasje 15. 12. 2023. V rebalansu finančnega načrta znaša obseg prihodkov 4.376,7 milijona evrov, obseg odhodkov 4.430 milijonov evrov (kar je v skladu z največjim obsegom izdatkov za zdravstveno blagajno za leto 2023, kot ga je določil Državni zbor RS v Odloku o spremembah odloka o okviru za pripravo proračunov sektorja država za obdobje od 2022 do 2024) in načrtovan primanjkljaj prihodkov nad odhodki v višini 53,2 milijona evrov.

Prva ocena finančnega poslovanja **ZZZS v letu 2023 izkazuje primanjkljaj prihodkov nad odhodki v višini 76,3 milijona evrov,** ki je bil v celoti pokrit z lastnimi viri. **Prihodki so realizirani v višini 4.318,4 milijona evrov** in so za 58,4 milijona evrov manjši od načrtovanih**, odhodki so realizirani v višini 4.394,7 milijona evrov** in so za 35,3 milijona evrov pod načrtovanimi.

*Tabela 1: Poslovni rezultat v letu 2023.*

|  |  |
| --- | --- |
| 1. Prihodki | 4.318,4 milijona evrov |
| 2. Odhodki | 4.397,7 milijona evrov |
| 3. Primanjkljaj (1-2) |  76,3 milijona evrov |

1. Prihodki ZZZS v letu 2023

**Celotni prihodki ZZZS so izkazani po načelu denarnega toka in v letu 2023 znašajo 4.318,4 milijona evrov** in so za 58,4 milijona evrov oz. za 1,3, % manjši od načrtovanih (manjši so prihodki iz državnega proračuna za 68,3 milijona evrov in prihodki po mednarodnih sporazumih z drugimi državami za 3,2 milijona evrov, večji pa prihodki od prispevkov za 7,5 milijona evrov in prihodki od naložb za 0,6 milijona evrov). V primerjavi s preteklim letom so prihodki večji za 9,6 % ali za 377,4 milijona evrov, predvsem zaradi večjih prihodkov od prispevkov in transfernih prihodkov iz državnega proračuna.

Prihodki od prispevkov znašajo 3.873,2 milijona evrov (predstavljajo 89,7 % vseh prihodkov) in za 8,5 % presegajo realizirane v letu 2022, kar je posledica rasti povprečne bruto plače, večjega števila delavno aktivnih in posledično manjšega števila brezposelnih oseb.

Drugi prihodki znašajo 445,1 milijona evrov (predstavljajo 10,3 % vseh prihodkov), so za 19,6 % večji od drugih prihodkov v letu 2022 oziroma za 73 milijonov evrov in so za 65,9 milijona evrov pod načrtovanimi (predvsem zaradi manjše realizacije povračil iz proračuna za plačilo realiziranih programov zdravstvenih storitev, ki presegajo planiran obseg).

Največji delež med drugimi prihodki (68,4 %) predstavljajo sredstva iz državnega proračuna v višini 304,3 milijona evrov (201,5 milijona evrov za povračilo stroškov nadomestil izplačanih med začasno zadržanostjo od dela, ki presegajo raven izplačil iz leta 2019 in v manjšem delu za kritje stroškov povezanih z boleznijo Covid-19, 81,6 milijona evrov za preseganje programa zdravstvenih storitev nad planiranim obsegom iz obveznega zdravstvenega zavarovanja, 20 milijonov evrov za povračilo plačila zdravstvenih storitev do polne vrednosti storitev za socialno ogrožene in 1,2 milijona evrov za kritje povračila stroškov dela in materialnih stroškov, povezanih z nalogami za dolgotrajno oskrbo). Sledijo prihodki po dogovorih o cenah in povračilu stroškov za zdravila, ki jih je ZZZS sklenil z dobavitelji zdravil v višini 79,7 milijona evrov (17,9 %), prihodki od regresnih zahtevkov v višini 27,9 milijona evrov (6,3 %), prihodki po mednarodnih sporazumih v višini 26,3 milijona evrov (5,9 %) in drugi prihodki (1,5 %).

V letu 2023 so se iz državnega proračuna delno krili odhodki ZZZS za financiranje nadomestil med začasno zadržanostjo nad ravnijo odhodkov leta 2019 in stroški, ki so izvajalcem zdravstvene dejavnosti v mreži javne zdravstvene službe nastali zaradi obvladovanja nalezljive bolezni Covid-19 (obe postavki skupaj 201,5 milijona evrov), v celoti pa stroški za vzpostavitev sistema dolgotrajne oskrbe (1,2 milijona evrov). Od načrtovanih proračunskih sredstev (brez kritja stroškov za socialno ogrožene) v znesku 352,7 milijona evrov, je ZZZS na podlagi izdanih zahtevkov v letu 2023 prejel transfer iz državnega proračuna v skupni višini 284,3 milijona evrov za:

* plačilo preseganja odhodkov v letu 2023 v primerjavi z letom 2019 iz naslova nadomestil plač za čas zadržanosti od dela v višini 184 milijonov evrov;
* preseganje programa nad planiranim obsegom iz obveznega zdravstvenega zavarovanja za izvajalce, ki izpolnjujejo pogoje iz 15. člena ZNUZSZS in 14. člena ZNUNBZ v višini 81,6 milijona evrov;
* stroške izvajalcev zdravstvene dejavnosti, povezanih z obvladovanjem nalezljive bolezni Covid-19 v višini 17,5 milijona evrov in
* za vzpostavitev sistema dolgotrajne oskrbe v ZZZS v višini 1,2 milijona evrov.

*Slika 1: Struktura prihodkov ZZZS v letu 2023.*

1. Odhodki ZZZS v letu 2023

Odhodki ZZZS so izkazani po načelu denarnega toka in v letu 2023 znašajo 4.394,7 milijona evrov. V primerjavi s predhodnim letom so večji za 8,5 % oziroma za 344,6 milijona evrov. Največjo rast odhodkov izkazujejo odhodki za cepiva (54,4 %), sledijo odhodki za zdravljenje v tujini (31,5 %), odhodki za medicinske pripomočke (18 %), odhodki iz naslova mednarodnih sporazumov (13,8 %), odhodki za zdravila (13,3 %) in odhodki za zdravstvene storitve (12,5 %).

*Slika 2: Struktura odhodkov ZZZS v letu 2023.*

a) Odhodki za zdravstveno dejavnost

Odhodki za zdravstveno dejavnost vključujejo odhodke za zdravstvene storitve, zdravila, medicinske pripomočke, cepiva, odhodke za zdravljenje v tujini in odhodke po mednarodnih sporazumih in predstavljajo 84,9 % vseh odhodkov ZZZS.

V strukturi celotnih odhodkov ZZZS imajo *odhodki za zdravstvene storitve* 68,3 % delež, v letu 2023 znašajo 3.000,5 milijona evrov in so v skladu z načrtovanimi. V primerjavi z letom 2022 so večji za 12,5 % oz. za 332,8 milijona evrov. Rast teh odhodkov je posledica Aneksa št. 1 k Splošnemu dogovoru za leto 2022, ukrepov na področju plač in drugih stroškov dela v zdravstveni dejavnosti, večjih plačil nad rednim obsegom programa zdravstvene dejavnosti, in vladne Uredbe o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2023. Končni obračun za opravljene programe zdravstvenih storitev za leto 2023 bo izveden do konca meseca januarja 2024 in takrat bodo znani tudi podatki o opravljenih storitvah in obveznostih ZZZS za programe zdravstvenih storitev za leto 2023.

*Odhodki za zdravila, medicinske pripomočke in cepiva* znašajo 648,1 milijona evrov in za 1,5 % presegajo načrtovano vrednost. V primerjavi z letom 2022 so večji za 14,6 % oz. za 82,6 milijona evrov. Ti odhodki v strukturi vseh odhodkov ZZZS predstavljajo 14,7 %.

Največji delež v tej skupini odhodkov predstavljajo *odhodki za zdravila*. V letu 2023 znašajo 520,8 milijona evrov. V primerjavi z letom 2022 so večji za 13,3 % oziroma za 61,2 milijona evrov, kar je posledica rasti porabe zdravil in pogostejšega razvrščanja novih, dražjih (bioloških) zdravil, ki prispevajo k večjemu preživetju bolnikov, daljši življenjski dobi, izboljšanju kakovosti življenja ali ozdravitvi bolnikov. Načrtovane odhodke presegajo za 2,1 %. Ob pojasnilu realiziranih odhodkov za zdravila navajamo, da je ZZZS v letu 2023 prejel tudi 79,7 milijona evrov povračil iz naslova zdravil na temelju dogovorov o ceni in povračilu stroškov za zdravila, ki jih je ZZZS sklenil s farmacevtskimi družbami.

*Odhodki za medicinske pripomočke* so znašali 116,9 milijona evrov. V primerjavi z letom 2022 so za 18 % ali 17,8 milijona evrov večji, kar je posledica širitev pravic do medicinskih pripomočkov in sprememb cenovnih standardov. V primerjavi z načrtovanimi so manjši za 3 %.

*Odhodki za cepiva* v strukturi vseh odhodkov ZZZS predstavljajo 0,2 % in znašajo 10,4 milijona evrov. V primerjavi s preteklim letom so večji za 54,4 % oz. za 3,7 milijona evrov. Razlog za takšno rast je tudi širitev kroga upravičencev za cepivo proti pnevmokoknim okužbam, poleg tega pa so bili odhodki za cepiva v preteklem letu znatno manjši zaradi sprejete interventne zakonodaje v letu 2022, ko je državni proračun začasno prevzel stroške za nakup cepiv za cepljenje proti sezonski gripi.

*Odhodki za zdravljenje v tujini in iz naslova mednarodnih sporazumov* so v letu 2023 znašali 80,9 milijona evrov in so za 15,2 % oz. za 10,7 milijona evrov večji kot leta 2022, največ zaradi večjih odhodkov iz naslova mednarodnih sporazumov, upoštevaje tudi princip reciprocitete plačil za posamezno državo (obojestransko plačilo za isto obdobje).

b) Odhodki za povračilo denarnih dajatev

Odhodki za povračilo denarnih dajatev za pravice iz obveznega zdravstvenega zavarovanja (nadomestila, potni stroški) so realizirani v višini 609,2 milijona evrov in so za 11,9 % ali za 82,6 milijona evrov manjši v primerjavi z letom 2022 in za 4,5 % pod načrtovanimi.

Največji delež (99,6 %) predstavljajo *odhodki za nadomestila plače zaradi začasne zadržanosti od dela.* V letu 2023so znašali 606,9 milijona evrov in so za 4,5 % pod načrtovanimi. Glede na leto 2022 so manjši za 12 % oz. za 82,5 milijona evrov, kar je posledica visokih odhodkov v letu 2022 zaradi še vedno prisotnih ukrepov v zvezi z omejitvijo bolezni Covid-19 (odhodki nadomestil iz razloga izolacij zaradi Covid-19 so bili v letu 2022 enkrat večji od leta pred tem).

c) Odhodki za delo službe ZZZS

Odhodki za delo službe ZZZS so v letu 2023 znašali 55,5 milijona evrov in so v okviru načrtovanih. V primerjavi z letom 2022 so večji za 1,6 %. Ti odhodki predstavljajo 1,3 % vseh odhodkov ZZZS.

1. Agentski posli

V letu 2023 so bili še vedno prisotni finančni učinki začasnih ukrepov, ki so bili določeni z interventno zakonodajo za omilitev posledic nalezljive bolezni Covid-19 in iz naslova dodatkov za povečan obseg dela za posebne obremenitve ter za zaposlitev dodatnega zdravstvenega kadra. ZZZS je v letu 2023 za te namene - brez vpliva na prihodke in odhodke ZZZS, iz državnega proračuna prejel 57,8 milijona evrov. ZZZS je upravičencem (izvajalcem zdravstvenih storitev), po prejemu sredstev iz državnega proračuna, zahtevke tudi poravnal. Poleg sredstev, prejetih iz naslova interventne zakonodaje, med agentske posle (kjer ZZZS nastopa v vlogi posrednika – v imenu in za račun državnega proračuna), sodijo tudi sredstva iz naslova povračil že izplačanih plač in nadomestil plač pripravnikov, sekundarijev in specializantov. Iz tega naslova je ZZZS v letu 2023 iz državnega proračuna prejel in plačal izvajalcem zdravstvenih storitev 96,8 milijona evrov.

Navedena plačila nimajo vpliva na poslovni izid ZZZS, ker ima ZZZS v teh primerih le vlogo posrednika pri izplačevanju.

1. Zaključne ugotovitve

ZZZS je leto 2023 zaključil s primanjkljajem prihodkov nad odhodki v višini 76,3 milijona evrov. Izkazan primanjkljaj se v celoti krije iz lastnih virov, in sicer iz ustvarjenega presežka prihodkov nad odhodki iz preteklih let. Stanje lastnih virov konec leta 2023 znaša le 8,8 milijona evrov. Financiranje razkoraka med rastjo prihodkov od prispevkov in odhodkov v letu 2023 je bilo zagotovljeno s proračunskimi sredstvi že tretje leto zapored in z najvišjim zneskom do sedaj in z lastnimi viri ZZZS iz naslova presežkov prihodkov nad odhodki iz preteklih let.

 ZAVOD ZA ZDRAVSTVENO

 ZAVAROVANJE SLOVENIJE